BRATISLAVA (SME - rk) - SDĽ je pripravená rokovať s HZDS o voľbe prezidenta SR, povedal včera na tlačovke predseda SDĽ J. Migaš a odmietol odkazy predsedu HZDS na adresu kandidátov na funkciu prezidenta prostredníctvom médií. Vyslovil však názor, že pravdepodobne prezident v NR SR zvolený nebude. Migaš pokladá za predčasné uvažovať o tom, či SDĽ podporí v neskorších kolách kandidáta HZDS, kým nie je známe ani len jeho meno. Na februárovej schôdzi NR SR navrhne SDĽ novelu zákona o veľkej privatizácii, podľa ktorej by dlhopisy FNM mali byť predčasne splácané občanom starším ako 60 rokov už od 1. januára 1999. Poslanec R. Fico tento návrh odôvodnil nižšou likviditou FNM a táto novela "by mala prispieť k tomu, aby dlhopisová privatizácia nebola iba ilúziou". Podobne ako voľby prezidenta v NR SR ani táto novela nemusí byť priechodná, lebo vo FNM nie je dostatok finančných prostriedkov. "Keby Fond národného majetku SR hospodáril ako sa od neho očakávalo, tak tie finančné prostriedky by tam bez akýchkoľvek problémov boli," dodal Fico. Podľa jeho údajov by sa táto novela mala týkať asi 430 tisíc občanov. Pripustil, že veková hranica na predčasné vyplácanie môže byť aj vyššia. Na adresu prípadného oneskoreného vyplácania dlhopisov FNM, na ktoré od 1. januára 1998 majú nárok všetci občania, ktorí 19. novembra 1996 dosiahli vek 70 rokov, poznamenal, že títo občania majú možnosť si uplatniť nárok súdnou cestou. Pripomenul však, že FNM by mal všetkých občanov informovať o spôsobe vyplácania dlhopisov FNM.